32005R1946
L 312/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1946/2005 НА СЪВЕТА
от 14 ноември 2005 година
за изменение на Регламент (ЕО) № 2007/2000 за въвеждане на изключителни търговски мерки в полза на страни и територии, участващи или свързани с процеса на стабилизиране и асоцииране, осъществяван от Европейския съюз
СЪВЕТЪТ НА ЕВРОПЕЙСКИЯ СЪЮЗ,
като взе преди вид Договора за създаване на Европейската общност, и по-специално член 133 от него,
като взе пред вид предложението на Комисията,
като има предвид, че:
(1)
Срокът на действие на Регламент (ЕО) № 2007/2000 (1) изтича на 31 декември 2005 г.
(2)
Тъй като споразуменията за стабилизиране и асоцииране все още не са сключени с всички страни от Западните Балкани, е необходимо да се продължи срокът на действие на Регламент (ЕО) № 2007/2000.
(3)
По-нататъшното отваряне на пазарите би трябвало да подпомогне процеса на политическа и икономическа стабилизация на региона, без да предизвика отрицателни последици за Общността. Следователно тези преференции трябва да се прилагат за един нов период от 1 януари 2006 г. до 31 декември 2010 г.
(4)
На 4 февруари 2003 г. Съюзна република Югославия прие конституционна харта, с която тази държава приема името „Сърбия и Черна гора“ и в която се установява разделение на компетенциите между държавния съюз и двете републики, които го съставляват.
(5)
Търговските мерки, предвидени в Регламент (ЕО) № 2007/2000 следва да се съобразят с факта, че Република Черна гора, Република Сърбия и Косово, така както е дефинирано в резолюция 1244 на Съвета за Сигурност на Организацията на Обединените нации (1999 г.), имат отделна митническа територия.
(6)
Общността сключи споразумение за търговия с текстилни продукти с Република Сърбия (2),
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 2007/2000 се изменя, както следва:
1.
В член 1, параграфи 1 и 2, изразът „и на Сърбия и Черна гора, включително Косово“ се заменя с израза „и митническите територии на Черна гора, Сърбия и Косово“.
2.
В член 3, параграфи 1 и 2, изразът „на Съюзна република Югославия“ се заменя с израза „и митническите територии на Черна гора или Косово“.
3.
Член 4 се изменя, както следва:
а)
в параграф 2, буква г) изразът „Съюзна република Югославия, включително Косово“ се заменя с израза „митническите територии на Черна гора, Сърбия и Косово“.
б)
в параграф 4, в уводното изречение и буква в) изразът „на Сърбия и Черна гора, включително Косово“ се заменя с израза „митническите територии на Черна гора, Сърбия и Косово“.
4.
В член 17 датата „31 декември 2005 г.“ се заменя с „31 декември 2010 г.“
5.
В приложение I, в графата „бенефициери“, всяко позоваване на израза „Съюзна република Югославия, включително Косово“ се заменят с позоваване на израза „митническите територии на Черна гора, Сърбия и Косово“.
Член 2
Настоящият регламент влиза в сила в деня след датата на публикуването му в Официален вестник на Европейския съюз.
Той се прилага от 1 януари 2006 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 14 ноември 2005 година.